Z Á P I S N I C A   č. 7/2009

     Z riadneho zasadnutia Obecného zastupiteľstva v Slaskej, konaného dňa  10. decembra  2009 o 17,00 hod. v kancelárii starostu obce.

Prítomní:
Podľa prezenčnej listiny boli prítomní všetci  poslanci obecného zastupiteľstva, starosta obce, hlavný kontrolór obce a administratívna pracovníčka obecného úradu. 

Program:
1.)	Otvorenie
2.)	Voľba overovateľov zápisnice a určenie zapisovateľa
3.)	Prehľad príjmov a výdavkov za mesiac október 2009
4.)	Návrh na uvoľnenie finančných prostriedkov z termínovaného účtu
5.)	Návrh rozpočtu obce na rok 2010, 2011, 2012
6.)	Žiadosť Rímskokatolíckej farnosti v Slaskej o poskytnutie dotácie
Žiadosť Športového klubu Slaská o poskytnutie dotácie
7.)	 Návrh smernice o účtovaní a obehu účtovných dokladov obce
8.)	Návrh VZN č. 3/2009 o miestnych daniach a miestnom poplatku za komunálne odpady a drobné stavebné odpady na území obce Slaská
9.)	Rôzne, diskusia
10.)	Rekapitulácia prijatých uznesení
11.)	 Záver

K bodu č. 1

Zasadnutie obecného zastupiteľstva otvoril a viedol starosta obce p. Daniel Gelien, ktorý podľa prezenčnej listiny skonštatoval, že zastupiteľstvo je uznášaniaschopné, nakoľko  sú prítomní všetci poslanci obecného zastupiteľstva. 
Hlasovanie: za: 5 – Fronc,  Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

K bodu č. 2

Za zapisovateľku zápisnice určil starosta obce administratívnu pracovníčku obecného úradu sl. Zuzanu Mojžišovú. Za overovateľov zápisnice a uznesení si poslanci uznesením č. 79/2009 zvolili Ing  Arnošta Götha a  p. Jozefa Tölgyesiho.
Hlasovanie: za: 5 – Fronc,  Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

K bodu č. 3

Prehľad príjmov a výdavkov za mesiace október 2009 dostali poslanci OZ v materiáloch na zasadanie OZ a tak starosta hneď otvoril diskusiu k tomuto bodu programu. Poslanec Hric sa zaujímal o výdavok -  fotky oslavy obce. Starosta ho informoval, že ide o fotografie vyhotovené na programe pri príležitosti 555. výročia obce. Poslanec Tölgyesi sa zaujímal o výdavok p. Nagyová AZET. Starosta ho informoval, že ide o nákup pracovného oblečenia pre zamestnancov obce. Poslanci nemali viac pripomienok k tomuto bodu programu  a uznesením č. 80/2009 zobrali prehľad príjmov a výdavkov za mesiac október 2009 na vedomie.

Hlasovanie: za: 5 – Fronc,  Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

K bodu č. 4

Ďalším bodom programu bol návrh na uvoľnenie finančných prostriedkov z termínovaného účtu. Starosta oznámil poslancom, že ide o financie, ktoré sú účelovo viazané. Ide o finančné prostriedky na spolufinancovanie realizovaných projektov. Z tohto dôvodu starosta obce predkladá uvedený návrh na uvoľnenie týchto prostriedkov v sume  1727,37€ získané z predaja nehnuteľností. Ide o finančné prostriedky  určené na spolufinancovanie projektov podaných obcou a to konkrétne „Prístupová cesta k domu smútku“ a „Otočka na Tomáškovej“. Poslanci nemali žiadne pripomienky k tomuto návrhu a uznesením  č. 81/2009 schválili uvoľnenie finančných  prostriedkov z termínovaného účtu obce podľa predloženého návrhu.
Hlasovanie: za: 5 – Fronc, Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

K bodu č. 5

Starosta obce predložil obecnému zastupiteľstvu návrh rozpočtu na rok 2010, 2011, 2012. Spolu s uvedeným návrhom rozpočtu predložil poslancom aj písomné stanovisko hlavného kontrolóra obce, ktorý si uvedený rozpočet dôkladne preštudoval o odporučil poslancom OZ aby uvedený rozpočet na rok 2010 schválili a vyhliadkový rozpočet na rok 2011 a 2012 zobrali na vedomie. Poslanci  OZ nemali žiadne pripomienky a uznesením č. 82/2009 schválili programový rozpočet na rok 2010. Uznesením č. 83/2009 poslanci OZ zobrali na vedomie návrh rozpočtu na rok 2011 a 2012 podľa predloženého návrhu. 
Hlasovanie: za: 5 – Fronc, Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

V materiáloch  na rokovanie obecného zastupiteľstva sa nachádzal aj návrh na rozpočtové opatrenie č. 2/2009. Poslanci OZ nemali výhrady k uvedenému návrhu  a uznesením č. 84/2009 schválili rozpočtové opatrenie č. 2/2009, ktoré predložila pracovníčka obecného úradu zodpovedná za účtovníctvo a rozpočet.
Hlasovanie: za: 5 – Fronc, Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

K bodu č. 6

Na obecný úrad bola doručená žiadosť o dotáciu z rozpočtu obce na rok 2010 od Rímskokatolíckej cirkvi, farnosti Slaská IČO: 31939414 so sídlom Slaská č. 18. O dotáciu žiadajú za účelom realizovania dvoch projektov a to - dofinancovanie nákladov na energie pre kostol v Slaskej a na kúpu vonkajších drevených dverí na zakristii. Kópia žiadosti sa nachádzala v materiáloch na zasadanie OZ a tak starosta hneď otvoril diskusiu k tejto žiadosti. Poslanec Göth poznamenal, že Rímskokatolícka cirkev farnosť Slaská dostala od pozemkového spoločenstva poľnohospodárskych a lesných pozemkov a urbárnikov Obce Slaská, návrh na uzavretie nájomnej zmluvy na pôdu. Preto sa opýtal starostu, ako sa vyjadrili k uvedenému návrhu. Starosta odpovedal poslancovi Göthovi, že nevie nakoľko nemá informáciu takéhoto charakteru. Poslanec Hric sa vyjadril, že ponuka od pozemkového spoločenstva je veľmi zaujímavá a mohla by pomôcť aj pri financovaní projektov, pre ktoré žiadajú príspevok od obce. Navrhol preto, aby uvedenú žiadosť zobrali na vedomie, kým sa miestna farnosť po komasácii nerozhodne o nájomcovi jej pozemkov. Ostatní poslanci sa stotožnili s týmto návrhom a uznesením č. 85/2009 zobrali na vedomie žiadosť Rímskokatolíckej cirkvi farnosti Slaská o poskytnutie dotácie na rok 2010.
Hlasovanie: za: 5 – Fronc, Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

Ďalšou žiadosťou o poskytnutie dotácie z rozpočtu obce na rok 2010 bola žiadosť od OZ Športový klub Slaská, IČO: 45017638 so sídlom Slaská č. 17. Vo svojej žiadosti uvádzajú, že uvedenú dotáciu žiadajú na náklady spojené s ich činnosťou a to  na výplatu rozhodcov, cestovné, nákup nových lôpt a dresov a ostatné náklady spojené s organizovaním iných športových podujatí. Starosta obce po tejto informácií otvoril diskusiu k tejto žiadosti. Poslanec Tölgyesi poznamenal, že naozaj veľká časť z poskytnutej dotácie ide na vyplatenie rozhodcov a vzhľadom k tomu, že aj v minulosti im bola poskytnutá dotácia súhlasil s poskytnutím dotácie aj na rok 2010. Ostatní poslanci nemali výhrady k uvedenej žiadosti a uznesením č. 86/2009 schválili dotáciu z rozpočtu obce na rok 2010 v sume 3 320€ pre OZ, Športový klub Slaská, IČO: 45017638, Slaská č. 17.
Hlasovanie: za: 5 – Fronc, Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

K bodu č. 7

V materiáloch  na rokovanie obecného zastupiteľstva sa nachádzal aj návrh smernice o účtovaní a obehu účtovných dokladov. Účelom smernice je zabezpečenie správneho a jednotného postupu vyhotovovania, evidovania, účtovania a uchovávania účtovných dokladov na Obecnom úrade v Slaskej. K uvedenému návrhu sa vyjadril hlavný kontrolór, ktorý poznamenal, že uvedená smernica hovorí presne o všetkých náležitostiach účtovných dokladov. Odporúča  poslancom obecného  zastupiteľstva, aby uvedenú smernicu schválili. Poslanci nemali  výhrady ani žiadne pripomienky a uznesením č. 87/2009 schválili smernicu o účtovaní a o obehu účtovných dokladov obce Slaská.
Hlasovanie: za: 5 – Fronc, Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

K bodu č. 8

Starosta obce v materiáloch na zasadanie obecného zastupiteľstva poslancom doručil aj návrh VZN č. 3/2009 o miestnych daniach a miestnom poplatku za komunálne odpady a drobné stavebné odpady na území obce Slaská. Starosta upozornil poslancov, že jedinou zmenou  oproti predošlému VZN  je výška  povinného ročného poplatku na osobu za komunálny odpad a to zo sumy 5€ na 6,50€ a suma jedného žetónu zo sumy 2€ na sumu 2,50€. Túto zmenu starosta obce odôvodnil aktuálnou cenou za služby poskytované dodávateľom- Technickými službami, Žiar nad Hronom. Poslanci nemali žiadne pripomienky k uvedenému VZN a uznesením č. 88/2009 schválili VZN č. 3/2009 o miestnych daniach a miestnom poplatku za komunálne odpady a drobné stavebné odpady na území obce Slaská.
Hlasovanie: za: 5 – Fronc, Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

K bodu č. 9

V diskusií sa o slovo prihlásil poslanec Göth, ktorý navrhol poslancom schválenie odmeny hlavnému kontrolórovi obce vo výške 150€. Poslanec Tölgyesi súhlasil s návrhom poslanca Götha vzhľadom na skutočnosť, že hlavný kontrolór si svoju prácu vykonáva svedomite o čom svedčia aj pravidelné správy z jeho kontrol. Ostatní poslanci sa stotožnili s týmto návrhom a uznesením č. 89/2009 schválili hlavnému kontrolórovi obce odmenu za rok 2009 vo výške 150€ brutto.
Hlasovanie: za: 5 – Fronc, Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

K bodu č. 10

Rekapituláciu uznesení predniesol starosta obce v podobe spísaných uznesení č. 79/2009, 80/2009, 81/2009, 82/2009, 83/2009, 84/2009, 85/2009, 86/2009, 87/2009, 88/2009, 89/2009.

K bodu č. 11

Starosta obce poďakoval prítomným za účasť na zasadnutí obecného zastupiteľstva poprial všetkým  príjemne a pokojné vianočné sviatky. Termín ďalšieho  zasadnutia neurčil.

Zapísala: Zuzana M o j ž i š o v á, v. r.

Daniel G e l i e n, v. r.  
starosta obce

Ing.  Arnošt  G ö t h, v. r.     
overovateľ

Jozef  T ö l g y e s i, v. r.
overovateľ